
Sura ya 1




Namna ya Kumpata Baba



Kwakuwa ijapokuwa mna waalimu kumi elfu katika Kristo, walakini hamna baba wengi. Maana mimi ndiye niliyewazaa katika Kristo Yesu kwa njia yaInjili.

1Wakorintho 4:15.

Zawadi ya kupata “baba” ni nadra. Si kila mtumishi wa Mungu ni baba. Si kila mtu anayefundisha Neno la Mungu ni baba. Si wahubiri na walimu wageni wote wana sifa ya kuwa baba.

Si kila nabii ni baba, na Paulo alilieleza jambo hili kwa Wakorintho.

Baba ni Zawadi Nadra

Kutakuwa na watu wengi watakaokuwa na mchango mzuri katika maisha yako. Wakufunzi na walimu ni wengi lakini hawa ni tofauti na baba. Mchango wa baba ni mkamilifu. Baba hukupatia fungu kamili ambalo ni zaidi ya mafundisho mazuri. Mwalimu anajali sana kutoa somo zuri. Nabii anajali kutoa huduma ya nguvu za Mungu kwa njia ya maono, ndoto na neno la maarifa. Lakini baba anajali zaidi hali ya maisha yako yote.

Kwa sababu kazi ya baba ina mambo mengi, ndiyo maana baba si wengi! Ni rahisi kupitia maelezo yaliyoandaliwa kuliko kutoa uangalizi kamili. Watu wanaweza kuwa wagumu na wasio na shukurani kiasi kwamba ni baba tu anaye weza kuwastahimili kwa kipindi kirefu.

Kuna wachungaji wengi, wainjilist lakini nani awezaye kumpata nabii mwenye sifa ya baba? Ndiyo maana Paulo alisema: “Kwakuwa ijapokuwa mna waalimu kumi elfu katika Kristo, walakini hamna baba wengi.”

Sifa kuu ya baba siyo umri wake bali uwezo wake wa kuzaa watoto wanaofanana naye. Kinyume na maoni kadhaa, kuna vijana wengi wenye moyo wa baba.

Kwa kawaida, watu mara nyingi huwa baba katika umri mdogo. Uthibitisho wa ubaba uko ndani ya watoto ambao wamezaliwa na baba. Hubeba upendo, kujitoa na uvumilivu kulea watoto. Mwisho wake watoto huthibitisha ubaba wako.

Kama utalinganisha huduma ya Eliya na ile ya Elisha, kwa mfano, utaona tofauti kati ya nabii mwenye sifa ya baba na nabii asiye na sifa ya baba. Tofauti hizi zinakuwa wazi zaidi unaposoma kwa makini huduma zao. Kwa kulinganisha huduma ya Eliya na ile ya Elisha, mara moja utaona tofauti kati ya mtu mwenye moyo wa baba na yule asiyekuwa nao.

Eliya na Elisha wote walikuwa manabii mahiri. Lakini Eliya alikuwa na karama ya nyongeza ya kuwa baba. Ndiyo maana alikuwa na mrithi wa huduma yake. Elisha hakuwa na mrithi. Alimlaani Gehazi ambaye angekuwa mrithi wake. Alimlaani Gehazi kwa kufanya makosa katika mambo ya fedha. Moyo wa baba haumlaani mtoto wa pekee.

Roho ya baba ni kile kitu kinachosababisha mtu wa Mungu kuzaa watu kama yeye mwenyewe katika huduma. Kwa maneno rahisi ni kwamba, karama ya baba ni udhihirisho wa upendo wa Mungu. Inahitajika upendo ili kuwalea watu wasioelewa ni kitu gani wanachofanyiwa.

Inahitajika upendo kuwalea watu ambao hawatakuelewa kwa miaka mingi. Hakika, Mungu hutuma walimu wengi sana ambao huhudumia maisha yetu. Watafundisha masomo na mambo muhimu ya mafundisho makuu. Lakini baba atakwenda hatua nyingi zaidi. Pamoja na kukufundisha atakuonyesha upendo na uvumilivu unaohitajika kukufikisha katika kusudi kamili la Mungu.

Mchakuro kwa ukamilifu humfanya mtumishi atafute ukamilifu wakati wote. Watu wanaotafuta ukamilifu wakati wote sio baba wazuri. Mara nyingi hawaoni kwamba neema ya Mungu inafanya kazi pole pole katika maisha ya mtu fulani. Wao hukazia ukamilifu wakati wote, kitu ambacho hakiwezekani kwa binadamu.

Unaweza kumpokea mtu wa Mungu kama mwalimu. Pia unaweza kumpokea kama mchungaji. Unaweza kumpokea mtu wa Mungu kama nabii au mwinjilisti. Inawezekana pia kumpokea kama baba.

Nakutakia upate baba katika maisha haya! Na upate uwezo wa kupenda na kuwa baba wewe mwenyewe.



Sura ya 2




Namna ya Kutambua na Kuwapokea Baba Tofauti katika Majira Tofauti Maishani



Mungu atakutumia baba tofauti katika nyakati tofauti.

Kwakuwa ijapokuwa mna waalimu kumi elfu katika Kristo, walakini hamna baba wengi. Maana mimi ndiye niliyewazaa katika Kristo Yesu kwa njia ya injili.

1Wakorintho 4:15.

Mungu atatuma watu kadhaa kukulea. Wa kwanza kabisa ni baba yako wa kimwili ambaye ni lazima umpokee vyema. Usimuone baba yako wa kimwili kama “mzee wa zamani” ambaye haendani na uhalisia wa maisha ya kisasa. Kumwona baba yako wa kimwili kama mtu aliyepitwa na wakati kutakuzuia kupokea hekima yake kuu.

Huyu baba yako wa kimwili atakuwa na mipaka yake katika kukulea. Mara mwendo utaanza na mtu mwingine atakayetumwa na Bwana kuwa baba yako atajitokeza. Kwa huduma yake, utapokea malezi ya baba unayohitaji kuyapata ili kwenda hatua nyingine ya maisha yako. Kisha mtu mwingine anaweza kuinuka na kuwa baba yako katika maisha yako. Mbio za kupeana kijiti huendelea! Kijiti cha ubaba kinatoka mtu mmoja kwenda mwingine.

Kuna mambo mengi ambayo baba yako wa kimwili hawezi kukuambia. Labda angezungumzia kila kitu, lakini hafanyi hivyo. Kwa wengi wetu, wazazi wetu hawakutupatia hatua kwa hatua ushauri wa namna ya kuchagua mke au mume. Wazazi wengi wa kimwili walitoa maoni tu kuhusu mambo mbali mbali katika ndoa.

Mara nyingi hapo ndipo wanaweza kufika kuhusu ushauri wa ndoa. Ashukuriwe Mungu kwa ajili ya wachungaji ambao hupokea jukumu hilo na kuwaongoza watoto katika ndoa. Mara kwa mara wachungaji huwa ndio wazazi wanaofuatia katika mbio hizi za kupeana kijiti.

Siku moja binti yangu aliniuliza swali, “Baba, hivi watu hupataje mimba?”

Nilishtushwa na swali hilo lakini nikajibu, “Mungu huwawezesha kupata mimba.”

Lakini akasisitiza, “Ninajua kwamba Mungu huwawezesha kupata mimba, lakini inatokeaje?”

Nilisita katika kujibu na nikamudu kubadili mazungumzo. Baadaye mke wangu akaniambia, “Nilazima uongee na watoto wako kuhusu kujamiiana.”

Nikamjibu, “Kwanini nifanye hivyo? Nitamke mambo hayo kwao.”

Tulianza kubishana na akasema, “Wewe ni kichwa cha nyumba kwahiyo unapaswa kuwaeleza.”

Lakini nikamjibu, “Wewe ni mama yao na wewe husema nao mara nyingi, hivyo kwa nini usiseme nao jambo hili?”

Akaendelea kusema, “Ni wajibu wako na ni lazima utimize jukumu lako!”

Lakini sikukubali. Nilitumia mamlaka yangu kama kichwa cha nyumba nikampa jukumu la kuongea na watoto kuhusu mambo haya yote.

Unaona, tulikuwa tumefika mahali uwezo wetu wa baba na mama ulikuwa unyumba. Tulitamani kwamba Mungu angetuma watu wengine kuwahudumia watoto wetu kama nasi tulivyokuwa tukiwahudumia watoto wa wengine. Tulikuwa tunaomba kwamba baba atakayefuatia katika mbio hizi angejitokeza mara moja na kuwapa watoto mwongozo salama.

Kati ya mamia ya wakufunzi na walimu, ni muhimu wakati wote kutambua nani ni baba. Baba wana upeo mkubwa katika kujali maisha yako. Mchango wao unakwenda zaidi ya yale wayasemayo. Utagundua kwamba huduma yao hujihusisha na maisha yako yote. Huduma yao ina matokeo makubwa na ya ajabu katika maisha yako.

Moja ya vigezo vya kumtambua baba ni kutambua upendo, kujali mwongozo wa Baba yetu wa Mbinguni kwa mwelekeo wake katika maisha yetu.

Watu wengi hufikiri kimakosa kwamba kifungu hiki cha maandiko husema mnao walimu elfu kumi lakini mna baba mmoja. Andiko hili husema kwamba hamna baba wengi. Kwa maneno mengine kinasema kwamba mna baba wachache.

Yesu alisema, “Msimuite mtu yeyote baba.”

Wala msimuite mtu baba duniani; maana Baba yenu ni mmoja, aliye wa mbinguni.

Mathayo. 23: 9.

Hii ni kwa sababu hakuna binadamu anyeweza kutosheleza kuwa impasavyo baba. Watu wote hupungukiwa katika jukumu hili na ni Baba wa Mbinguni pekee ambaye hutoa kielelezo halisi cha baba.

Je hujatambua jinsi ambavyo baba wa duniani hushindana na kupigana na watoto wao? Hata baba wa kimwili wanaweza kusababisha maumivu na mateso makali kwa watoto wao.

Watu wengi huwachukia baba zao. Na kuna watu wengi ambao maisha yao yameharibika kwa sababu ya wazazi wao. Huu ni ushahidi wa kutosha kwamba kuwa baba kwa njia ya binadamu wa kawaida kuna mapugufu mengi. Hii ndio sababu kunahitajika kile ninachokiita, “Mbio za kupeana”.

Mbio hizi za kupeana huhusisha Mungu kutuma mtu mmoja baada ya mwingine katika awamu tofauti za maisha yako na huduma. Ni muhimu kutambua hawa watu mbalimbali wanapokuja maishani mwako.

Hiki ndicho Yesu alichokifafanua kwa mfano katika Mathayo 21. Hakika tutahukumiwa kwa jisi tunavyowapokea baba tofauti watumwao na Mungu kwetu.

Sikilizeni mfano mwingine. Kulikuwa na mtu mwenye nyumba, naye alipanda shamba la mizabibu, akalizungusha ugo, akachimba shimo la shinikizo ndani yake, akajenga mnara, akapangisha wakulima, akasafiri. Wakati wa matunda ulipokuwa karibu, akawatuma watumwa wake kwa wale waklima, wapokee matunda yake. Wale wakulima wakawakamata watumwa wake, huyu wakampiga, na huyu wakamwua, na huyu wakampiga kwa mawe. Akawatuma tena watumwa wengine wengi kuliko wa kwanza, wakawatenda vile vile. Mwishowe akamtuma mwanawe kwao, akisema, Watamstahi mwanangu. Lakini wale wakulima walipomwona yule mwana, wakasemezana wao kwa wao, Huyu ni mrithi, haya na tumwue, tuutwae urithi wake. Wakamkamata, wakamtupa nje ya shamba la mizabibu wakamwua.

Mathayo 21:33 – 39.

Mungu hutuma baba kadhaa katika maisha yetu na mara nyingi hatuwafahamu. Wakati mwingine watu hupigana na baba zao! Tunapaswa kujifunza baba wanaotumwa na Mungu katika maisha yetu.

Je, kuna tofauti gani katika kumpokea baba na kumpokea mkufunzi?

Kumpokea mkufunzi kunahusisha kupokea masomo anayotoa kutoka neno la Mungu. Kumpokea baba kunahusisha kumpokea mtu Fulani kwa namna kwamba huduma muhimu iletayo uhai itakujia.

Kwa kawaida, baba yako wa kimwili ana mvuto mkubwa kwako kwa amna nyingi. Yeye hukufundisha namna ya kula, kuvaa na kuishi. Hukupatia hekima, ushauri na masomo machache kuhusu maisha. Yeye huwa kielelezo cha maisha na huwa ni chanzo cha hamasa na mwelekeo katika maisha.

Linganisha haya na walimu wako wa shule. Walimu hawa hawatoi mwongozo kamili kama wanavyofanya wazazi. Ukikutana na mtu ambaye ana mvuto mkubwa katika maisha yako, labda sasa umekutana na mmoja wa baba wanaotumwa na Mungu kwako.

Usifanye makosa ya kumpokea baba kama mwalimu wa kawaida tu

Watu wengine hufanya kosa la kuwapokea baba zao kama walimu wa kawaida tu. Hufanya hivyo kwa kukosa kupokea mchango wote wa baba anaoutoa. Kwa kupokea sehemu tu ya mchango utolewao na baba hawa, tunalipunguza jukumu lao na kuwa kama walimu wa kawaida tu. Kuna watu ambao Mungu ameniita niwalee kama baba yao. Lakini ninahusiana nao kama mwalimu tu kwa sababau hivyo ndivyo wanavyotaka.

Mfano wa Mathayo sura ya 21 huonyesha wazi kwamba Mungu atatuhukumu kwa namna tunavyohusiana na watu anaowatuma kwetu. Kuna baba ambao Mungu amewatuma kwangu.

Siku moja nilikuwa nafurahia ujumbe wa mtumishi wa Mungu, Mungu akasema nami. Alisema, “Nilimtuma mtu huyu kwako awe baba. Nataka umpokee kama baba tangu sasa na kuendelea.” Tangu hapo nilianza kuheshimu kipekee kanda za mafundisho yake.

Nilifunguka moyo wangu kupokea huduma mbali mbali kupitia mtumishi huyu.

Ghafla, vitabu na mikanda ya mtu huyu vikawa na umuhimu wa pekee kwangu. Mwanzoni, nilifurahia baadhi ya mafundisho yake, lakini sasa nataka kila kitu. Nilifahamu kwamba nilitakiwa kuzaliwa katika hatua mpya ya huduma kupitia mtu huyu.

Hapo ndipo nilipotambua kwamba unaweza kumpoke mtu kama mwalimu, lakini unaweza kwenda juu zaidi na kumpokea kama baba.



Sura ya 3




Aina Kumi za Baba



1.	Baba Yako wa Mbinguni

… Msalipo, semeni, Baba yetu uliye mbinguni …

Luka 11:2.

Wengi wetu tunadhani kwamba Baba aliye mbinguni ni Mungu mwenye hasira ambaye angetuachoma moto sisi sote kama Kristo asingeingingilia kati. Mara kwa mara tuna hisia kwamba Mungu bado anataka kutuchoma.

Mungu amejawa na upendo usioelezaka. Baba yetu wa Mbinguni anatujali sana. Uchunguzi wa kina wa mfano wa Mwana Mpotevu huonyesha nia ya Baba kwa watoto wake wenye dhambi. Anatupenda. Hata kama tunatenda dhambi mara elfu, bado anatupenda.

Akaondoka, akaenda kwa babaye. Alipokuwa angali mbali, baba yake alimuona, akamuonea huruma, akaenda mbio akamuangukia shingoni, akambusu sana. Yule mwana akamwambia, Baba, nimekosa juu ya mbingu na mbele yako; sisitahili kuitwa mwana wako tena. Lakini baba aliwaambia watumwa wake, lileteni upesi vazi lililo bora mkamvike; mtieni na pete kidoleni na viatu miguuni; mleteni ndama yule aliyenona mkamchinje; nasi tule na kufurahi; kwa kuwa huyu mwanangu alikuwa amekufa, naye amefufuka; alikuwa amepotea, naye ameonekana. Wakaanza kushangilia.

Luka 15:20- 24.

2.	Baba Yako katika Kristo

Huyu ni mtu aliye kuleta kwa Bwana. Mtu huyu, mwanamme au mwanamke, ndiye aliyekuongoza kumpokea Kristo na ukazaliwa tena na kuwa mkristo. Mungu hutuma watu kwetu ambao hutuzaa katika Bwana. Inatupasa siku zote kuwathamini na kuwaheshimu. Ni kwa kupitia watu hawa kwamba siku moja tutakwenda mbinguni. 

3. Baba Yako wa Kiroho

Huyu ni mtu akufundishaye mambo ya kiroho. Mtu aliye kuleta kwa Kristo anaweza asikulee kiroho. Baba yako wa kiroho atakufundisha kuwa na muda wa utulivu na Bwana. Baba wa kiroho atakufahamisha tabia zitakazo kufanya uwe shujaa wa kiroho. Atakutambulisha kwa marafiki wakristo. Pia baba wa kiroho aweza kukutambulisha makanisa na ushirika mzuri. Baba wa kiroho anaweza kukuombea kupokea ubatizo wa Roho Mtakatifu. Vilevile, baba wa kiroho anaweza kukufundisha mambo ya msingi kutoka katika neno la Mungu yatakayo kusaidia usimame kwa ajili ya Kristo.

4. Baba Yako katika Huduma

Mara nyingi baba katika huduma huchanganyiwa kuwa ni sawa na baba katika Kristo na baba wa kiroho. Kwa kawaida watu huwaita baba katika huduma kama baba wa kiroho. Lakini baba katika Kristo ni tofauti kabisa na baba katika huduma au baba wa kiroho. Baba katika Kristo alikuzaa katika Yesu Kristo na baba katika huduma hukuzaa katika kazi ya huduma.

Mungu amenibariki na watu wa Mungu wazuri ambao kupitia wao maisha yangu yamebadilishwa kabisa. Nimekuwa mchungaji na mhudumu kwa kupitia neema ya malezi yao. Hivi karibuni, Mungu amenibariki kwa kunitumia baba mwingine kuniinua na kwenda hatua nyingine katika huduma.

Baba katika huduma ni mtu aliye kuzaa katika huduma ya Bwana. Kwa kupitia yeye unajikuta ukihusika katika kazi ya muhimu sana kuliko zote ulimwenguni.

5. Baba Yako wa Kimwili

Huyu ni baba ambaye kwa mbegu yake ulizaliwa. Mara nyingi mtu huyu ndiye hupokea utambulisho wa baba. Hili ni kosa kubwa kwa kuwa yeye sio na hawezi kuwa baba pekee. Ndiyo maana Yesu alisema, “Wala mtu msimuite mtu baba.” Alijua kwamba hakuna mtu duniani anayeweza kuwa baba wa mtu peke yake.

Wala mtu msimuite mtu baba duniani; maana baba yenu ni mmoja aliye wa mbinguni.

Mathayo 23:9

Namuomba Mungu mara kwa mara kwamba atume baba katika maisha ya watoto wangu ili wawasaidie katika hatua mbali mbali za maisha yao.

Siku moja niliwaombea vijana kwenye mkutano wa uamusho. Niliwaombea kwa moyo wangu wote na kisha nikaguswa: “Je, kutakuwa na mtu yeyote atakaye muombea binti yangu atakapo kuwa na miaka ishirini na moja?”

Niliomba kwamba Mungu atume watu katika maisha ya watoto wangu ili wabarikiwe na watunzwe katika hatua mbali mbali za maisha yao.

6. Baba Yako Mbadala

Wakati mwingine baba wa kimwili hawapo kwa sababu wamekua, au ndoa imevunjika au wamewaacha watoto wao. Watu wengi hukua katika mazingira yasio sahihi na Mungu huinua watu wa kufanya kazi ya kuwalea kama baba.

Siku moja, nilisimama kwa huzuni mbele ya mwili wa mmjo wa wachungaji wangu aliye fariki. Nilikuwa nimemshika mke wake aliye kuwa anatetemeka nikajaribu sana kumfariji alipokuwa akiangalia mwili wa mmewe aliye kufa. Mara baada ya hapo, mmja wa madaktari akazungumza nami. Sitasahau alichosema.

Aliniambia, “usiwe na shaka. Najua utakuwa unafikiri: ‘Kwa nini amekufa? Kwa nini mtu mwema kama huyu atuache sasa?’”

Aliendelea kusema, “Watu watasema, ‘Mungu atakuwa amelikasilikia kanisa hata kupelekea mchngaji kufa.’” 

Tena akasema, “Lakini angalia, kifo ni sehemu ya maisha. Hatufahamu mambo yote ayafanyayo Mungu.”

Kisha akasema kitu kilicho nishangaza “Baba yangu alifariki akiwa na umri wa miaka ishirini na mitano nilipokuwa ningali katika tumbo la mama yangu.”

Akaongeza kusema, “Lazima hili lilimuhuzunisha sana mama yangu. Mimi sikumuona kamwe baba yangu.”

Akaendelea, “Pengine nisingekuwa daktari mashuhuri duniani katika upasuaji endapo baba yangu wa kimwili angelikuwa hai.”

Mtu huyu alikuwa daktari mshuhuri duniani na aliheshimiwa katika taifa zima. Alifanikiwa kufikia maanikio haya si kwa msaada wa baba yake wa kimwili, lakini kwa msaada wa baba “mbadara”.

Baba mbadara ni mtu ambaye huchukua jukumu la kumlea mtoto wakati baba halisi anpokuwa hayupo. Wakati mwingine baba mbadara huwa bora kuliko baba wa kimwili. Kuna mambo mawili tunayo weza kujifunza kutokana na hili. Kwanza, usiogope kufa. Mungu atawatunza watoto wako. Atainua baba mbadara ambao pengine waweza kuwa bora kuliko wewe. Pili, usizuie upendo iwapo una nafasi ya kuasili mtoto au kumtunza mtoto wa mtu mwingine. Unaweza kuwa baba mbadala ambaye Mungu anamuinua kumtunza mtoto asiye na baba.

7.	Baba Mkwe

Basi huyo Musa alikuwa akilichunga kundi la Yethro mkwewe, kuhani wa Midiani; akaliongoza kundi nyuma ya jangwa, akafika mpaka mlima wa Mungu, hata Horebu.

Kutoka 3:1.

Baba mkwe ni baba mwingine wa muhimu. Musa alibarikiwa sana kupitia baba mkwe wake. Alipokea ushauri wa maana sana kutoka kwa baba mkwe.

Baba mkwe wangu amekuwa baraka kubwa kwangu. Alinitia moyo kuepuka madeni na kuwa mjenzi. Kwa hakika Mungu alimtumia mkwe wangu kubariki maisha yangu. Kuna nyakati nyingi nimemwelezea mke wangu jinsi alivyobarikiwa kuwa na baba kama huyo.

8.	Baba wa Kanisa

Baba wa kanisa ni mwanzilishi wa kanisa. Yeye ni baba kwa vile alilizaa hilo kanisa. Kwa kupitia huduma yake kanisa hilo lilianza. Kama Paulo alivyowaambia Wakorintho kuwa aliwazaa kwa njia ya Injili.

